Charlotte Dyremose (KF), 2006-05-04:
Som det også fremgår af beslutningsforslaget, er det bl.a. af praktiske årsager, at man rent historisk har lagt civilregistreringen i folkekirken.
Vi synes faktisk, det går meget godt.
Alternativet er jo en dobbeltregistrering, for 83 pct. af befolkningen skal både registreres det ene og det andet sted, altså både i kommunen og i folkekirken, hvis ikke folkekirken må gøre det for kommunen.
Vi har drøftet den her sønderjyske model lidt, hvor man rent historisk har ladet det ligge i kommunen, og flere har været inde på, at det ikke er en teknologisk revolution, vi har været vidne til i Sønderjylland.
Jo, som ministeren også har redegjort for, er vi på vej med de teknologiske løsninger.
Der er tilmed blevet lavet den her postboks, som man kan sende det til, hvis man ikke føler, at man kan gå hen og tale med en kordegn eller en sognepræst, og i løbet af ganske kort tid vil det være sådan, at man kan foretage den her registrering på nettet, og hvorfor skulle det så ikke også være sådan, at hvis ikke man selv synes, man magter eller har lyst til at gøre det på nettet, så kan man gå ned på kommunen eller til kirkekontoret og bede dem om at hjælpe én med at gøre det.
Jeg tror såmænd også, der er et antal sognepræster, der sagtens kunne foretage sig andet end den her registrering, men faktisk finder vi, at det er ganske praktisk, når nu 83 pct. af befolkningen alternativt skal registreres to steder.
Man kan så spørge sig selv: Hvad er det, der har affødt hele den her diskussion?
Ja, det er jo bl.a., at et baptistægtepar har nægtet at lade deres barn registrere.
Det, som let bliver forbigået i den her diskussion, er, at dette baptistægtepar, i hvert fald den part i det, der har været længst fremme, er folketingskandidat for Det Radikale Venstre, nemlig Rasmus Hylleberg.
Nu er det jo ikke nogen hemmelighed, at man i Det Radikale Venstre dybest set bare gerne så en adskillelse af kirke og stat, og samme hr. Rasmus Hylleberg har jo også i Kristeligt Dagblad sidste år i marts sagt, at det her sådan set ikke var et spørgsmål om civilregistrering.
Det var et spørgsmål om, at vi skulle have religionslighed her i landet.
Jeg kan afsløre, at vi i Det Konservative Folkeparti absolut ingen problemer har med folkekirken, tværtimod.
Vi er glade for den religionsfrihed, vi har, men vi bor i et land, hvor vi kulturelt, historisk og værdimæssigt osv.
– jeg kunne holde en lang tale om det, jeg skal undgå det af hensyn til det fremskredne tidspunkt – har en tradition for en folkekirke, og jeg ser derfor ikke, at et ønske om reelt at adskille kirke og stat skulle være en grund til at udskille civilregistreringen fra folkekirken.
Så lad os, som ministeren også har lagt op til, gå i den retning, hvor vi laver en teknologisk løsning, sådan at de, der føler en trang til ikke at gå hen på kirkekontoret, har muligheden teknologisk.
Til gengæld vil jeg godt gøre opmærksom på, at hvis det her kun lå på kommunekontorerne, ville vi med de nye større kommuner få langt, langt længere til registreringskontoret i nogle af de nye store kommuner.
Dermed har vi faktisk med den mulighed, der er for at gå på kirkekontoret, en langt bedre borgerservice for de mennesker, der ikke ønsker eller kan bruge internettet.
Vi kan derfor ikke støtte forslaget.